Metrobeampte ontvoer, geskiet toe hy motor laat stilhouArgieffoto Die polisie in Limpopo is steeds op soek na ŉ groep verdagtes wat Sondagoggend ŉ metropolisiebeampte ontvoer, beroof, geskiet en toe vir dood agtergelaat het. Lt.kol. Moatshe Ngoepe, woordvoerder van die polisie, sê die metropolisiebeampte was alleen aan diens toe hy ŉ Toyota Corolla omstreeks 09:00 in die Makonde-nedersetting beveel het om van die pad af te trek. Die insittendes het glo ŉ vuurwapen op die beampte gerig, hom in die motor geboender en toe met hom in die rigting van Thathe-plantasies in die provinsie gery. Met hul aankoms by die plantasies het die verdagtes glo die beampte beveel om sy uniform uit te trek, sy dienspistool gesteel en hom toe geskiet voordat hulle van die toneel af gevlug het. Ngoepe sê die beampte is in ŉ ernstige toestand in die hospitaal opgeneem. Hy sê ŉ grootskaalse soektog is onmiddellik van stapel gestuur. Die polisie het intussen die verdagte se Toyota in die Phiphidi-nedersetting aangetref. Ngoepe sê die motor het steeds geluier – ŉ waarskynlike teken dat die verdagtes byna vasgetrek is. Die polisie het beslag gelê op ŉ vuurwapen wat vermoedelik aan die verdagtes behoort, selfone, die beampte se uniform en ander gesteelde goedere. Ngoepe sê die beampte se dienspistool word steeds vermis. “Die verdagtes word steeds vermis, maar die polisie is op hulle spoor en die soektog duur voort,” sê hy. Enigiemand met meer inligting word versoek om met brig. James Espach in verbinding te tree deur hom by 082 576 0743 te skakel.